Obrazloženje Nacrta prijedloga Odluke o izmjenama i dopunama Odluke o komunalnom redu

Gradsko vijeće Grada Rijeke je na sjednici održanoj dana 28. veljače 2019. godine donijelo Odluku o komunalnom redu („Službene novine Grada Rijeke“ broj 4/19) te na sjednici održanoj dana 28. studenog 2019. Odluku o izmjenama i dopunama Odluke o komunalnom redu („Službene novine Grada Rijeke“ broj 21/19) - u daljnjem tekstu: Odluka.

U međuvremenu, nakon donošenja Odluke, pojavila se potreba da se odredbe Odluke u tehničkom i normativnom smislu usklade s relevantnim propisima. Prije svega, Državni ured za reviziju je na području cijele Republike Hrvatske obavio reviziju učinkovitosti upravljanja komunalnom infrastrukturom u jedinicama lokalne samouprave te je u odnosu na Grad Rijeku utvrđeno da je potrebno u Odluci o komunalnom redu uvrstiti odredbe kojima se predviđa mogućnost korištenja površina javne namjene na način koji omogućava kretanje osoba s posebnim potrebama, u skladu s odredbama Zakona o komunalnom gospodarstvu ("Narodne novine" broj 68/18, 110/18 i 63/20) - u daljnjem tekstu: Zakon. Naime, sukladno odredbi članka 104. Zakona, odlukom o komunalnom redu mora se osigurati mogućnost korištenja površina javne namjene na način koji omogućava kretanje osoba s posebnim potrebama. Napominje se da su propisima Republike Hrvatske već predviđene odredbe koje podrazumijevaju uvjete i načine osiguranja nesmetanog pristupa, kretanja, boravka i rada osobama s invaliditetom i smanjene pokretljivosti u građevinama javne i poslovne namjene. Riječ je o propisima koje su dužni poštivati subjekti prilikom projektiranja i gradnje građevina, zbog čega je prilikom izrade Odluke ocijenjeno da nije svrsishodno istovjetne odredbe ponavljati i u samoj Odluci. Međutim, slijedom naputka koja proizlazi iz provedene revizije, spomenute odredbe ovim se izmjenama i dopunama unose i u tekst Odluke na način da je razvidno da buduće projektiranje ili gradnja moraju biti osigurani na način koji omogućava kretanje osoba s posebnim potrebama. Napominje se da su slijedom nalaza Državnog ureda za reviziju i druge jedinice lokalne samouprave uvrstile u svoje odluke kojima se uređuje komunalni red istovjetne odredbe (npr. Grad Gospić, Grad Zadar, Općina Crnac).

Nadalje, Zakonom o izmjenama Zakona o ugostiteljskoj djelatnosti ("Narodne novine" broj 99/18) proširene su ovlasti turističkih inspektora i na komunalne redare. Spomenutim Zakonom propisano je da nadzor nad zabranom kampiranja izvan kampova i prostora određenih za kampiranje izvan kampova provode i komunalni redari, koji su preuzeli na sebe te nove ovlasti. Potreba za djelovanjem komunalnih redara se evidentno značajno povećala, budući da Turistička inspekcija sve manje obavlja takvu vrstu nadzora te preusmjerava postupanje na komunalno redarstvo. Stoga se ocjenjuje svrsishodnim problematiku kampiranja i postupanje koje je utvrđeno Zakonom o ugostiteljskoj djelatnosti dodatno utvrditi i u Odluci o komunalnom redu.

Također, nastavno na uvođenje eura kao službene valute u Republici Hrvatskoj, potrebno je normativno izmijeniti odredbe Odluke na način da se iznosi umjesto u kunama iskažu u eurima. Uvidom u različite propise Republike Hrvatske kojima su dane ovlasti komunalnim redarima, a koji su se mijenjali nakon uvođenja eura kao službene valute, utvrđeno je da su iznosi novčanih kazni predviđenih tim propisima određeni na način da nije primijenjena konverzija po fiksnom tečaju 1 euro = 7,53450 kn, već su se konačni iznosi, radi praktičnosti u daljnjoj primjeni, pojednostavljivali, odnosno zaokruživali.

Tako je primjerice važećim Zakonom o prijevozu u cestovnom prometu za prekršaje za koje je bila propisana kazna od 500,00 kuna sada propisana kazna od 60,00 eura, za prekršaje za koje je propisana kazna od 1.000,00 kuna sada je propisana kazna od 130,00 eura, dok je za prekršaje za koje je bila propisana kazna od 3.000,00 kuna, sada propisana kazna od 390,00 eura.

Važećim Zakonom o cestama je za prekršaje za koje je bila propisana kazna od 2.000,00 kuna sada propisana kazna od 260,00 eura, za prekršaje za koje je propisana kazna od 5.000,00 kuna je sada propisana kazna od 660,00 eura, a za prekršaje za koje je propisana kazna od 10.000,00 kuna sada je propisana kazna od 1.320,00 eura.

Slijedom navedenog, u Odluci se predlažu izmjene novčanih kazni iz kuna u eure na način da se postojeći iznosi zaokruže na isti način kako je to predviđeno važećim propisima Republike Hrvatske koje, između ostalih, primjenjuje komunalno redarstvo. Napominje se da je ista logika primijenjena prilikom izrade odluke kojom se slijedom donošenja novog Zakona o pomorskom dobru i morskim lukama posebno uređuje red na pomorskom dobru – Odluke o pomorskom dobru, a koju je Gradsko vijeće Grada Rijeke donijelo na sjednici održanoj dana 7. prosinca 2023. godine pa se ovime iznosi na ime novčanih kazni ujednačavaju i s iznosima iz spomenute Odluke.

U nastavku teksta daje se prikaz pojedinih odredbi Nacrta prijedloga Odluke o izmjenama i dopunama Odluke o komunalnom redu.

**Uz članak 1.** Ovim člankom predlažu se utvrditi odredbe kojima se osigurava mogućnost korištenja površina javne namjene na način koji omogućava kretanje osoba s posebnim potrebama, a u skladu sa Zakonom o komunalnom gospodarstvu i prethodno iznesenim obrazloženjem u uvodu. Komunikacija na površinama javne namjene mora biti izvedena na način da se omogući pristup osobama s posebnim potrebama, a na parkiralištima mora biti osiguran dovoljan broj parkirnih mjesta za osobe s posebnim potrebama, sve u skladu s podzakonskim aktom kojim se uređuje osiguranje pristupačnosti građevina osobama s invaliditetom i smanjene pokretljivosti.

Također, ako je to u skladu s njihovim tehničkim i funkcionalnim karakteristikama, predmeti iz članka 5. Odluke moraju biti postavljeni na način da ih mogu koristiti osobe s posebnim potrebama.

**Uz članak 2.** Ovim člankom predlaže se utvrditi odredbe vezano uz kampiranje na način da se stavkom 1. predlaže utvrditi što se smatra kampiranjem. Riječ o definiciji koja je preuzeta iz članka 29. stavka 1. važećeg Zakona o ugostiteljskoj djelatnosti, međutim ocjenjuje se da je svrsishodno da se ista navede i u samoj Odluci o komunalnom redu. Člankom 2. predlaže se zabrana kampiranja izvan kampova i prostora određenih za kampiranje izvan kampova.

Nadalje, člankom 45. Zakona o ugostiteljskoj djelatnosti propisano je:

(1) Ako u provedbi inspekcijskog nadzora turistički inspektor i komunalni redar utvrdi da osoba kampira na zemljištu u privatnom vlasništvu, izvan kampova iz skupine »Kampovi« i kampova u domaćinstvu i na obiteljskim poljoprivrednim gospodarstvima, ili na javnoj površini izvan prostora za kampiranje određenih u skladu s člankom 29. stavkom 3. ovoga Zakona, usmenim rješenjem u zapisniku, koje će izreći vlasniku kamp-kućice, kamp-prikolice i druge kamp-opreme ili njegovom predstavniku, zabranit će na rok od 60 dana kampiranje i u svrhu kampiranja postavljanje kamp-opreme na tom zemljištu.

(2) Rješenje iz stavka 1. ovoga članka izvršava se odmah pečaćenjem kamp-opreme (šatora, kamp-prikolice, kamp-kućice, pokretne kućice, autodoma i druge odgovarajuće opreme za smještaj na otvorenom prostoru) ili na drugi pogodan način.

(3) Otpravak usmenog rješenja iz stavka 1. ovoga članka turistički inspektor i komunalni redar je dužan otpremiti stranci u pisanom obliku u roku od osam dana od dana izricanja usmenog rješenja. Žalba se može izjaviti samo na pisani otpravak rješenja.

(4) U slučaju izvršenja usmenog rješenja pečaćenjem, osoba iz stavka 1. ovoga članka dužna je osigurati iznošenje pokvarljivih namirnica te poduzeti i osigurati sve sigurnosne i druge mjere kako ne bi došlo do štete. U slučaju da osoba iz stavka 1. ovoga članka propusti poduzeti navedene mjere, odgovorna je za nastanak bilo kakve štete.

(5) Žalba izjavljena protiv rješenja iz stavka 3. ovoga članka ne odgađa izvršenje rješenja.

Ocjenjuje se svrsishodnim da se odredbe ovog članka na odgovarajući način preuzmu u predloženom članku 2. stavcima 3.-6. Odluke, a sve kako bi adresatima bilo jasno postupanje komunalnog redara vezano uz kampiranje.

**Uz članke 3. – 7.** Izmjene koje se predlažu ovim odredbama odnose se na zamjenu propisanih iznosa novčanih kazni, izraženih u kunama, u eure na način kako je to detaljno objašnjeno prethodno u materijalu. Dakle, radi svrsishodnosti, praktičnosti te lakše naplate i izračunavanja u praksi, predlaže se zaokružiti iznose novčanih kazni na isti način kako su oni zaokruženi u važećim propisima Republike Hrvatske koje, između ostalih, primjenjuje komunalno redarstvo.

Tako se novčana kazna od 10.000,00 kuna zamjenjuje iznosom od 1.320,00 eura, od 2.000,00 kuna kaznom od 260,00 eura, od 5.000,00 kuna kaznom od 660,00 eura, od 3.000,00 kuna kaznom od 390,00 eura, od 1.000,00 kuna kaznom od 130,00 eura te od 500,00 kuna kaznom od 60,00 eura.

Također, **izmjena članka 4.** se odnosi i na propisivanje prekršajne sankcije za kampiranje, dodavanjem novog podstavka 13., pri čemu dosadašnje točke 13.-19. postaju točke 14.-20.

**Uz članak 8.** Ovom odredbom predlaže se utvrditi da predložena Odluka stupa na snagu osmoga dana od dana objave u "Službenim novinama Grada Rijeke".